A touz ces qui verront ces présentes lettres, Hugues, dyens de Tourneurre, frères Miles, prieux de Saint Aingnien de Tourneurre, et Hugues et Thiebauz, proot de ce meismes leu, salut en nostre seingnor. Saichez tuit que come Menessiers diz le Haz, borgois de Tourneurre, et Jehannete, sa femme, aient amoiesonné de noble dame Marie de Champolain, femme feu Pierre Bridene et de Guiot fil de cele Marie et de Guillaume, genre de cele Marie, tout ce quil ont à Yroor, a Eschemilli, et à Poili, et aux apartenances, les quex toutes choses sunt dou fiey au seingnor de Noiers, en hommes, en justise, en seignorie, en terres, en prez, en bois, en tierces, en costumes, en taille et en toutes autres, saux les fiez, des la Nativité Nostre Seingnor francheuemant à venir, jusques à quatre anz continues et en siganz, sauf lou servise que.... des choses desus dites doit au seingnor de Noiers, li diz Menessiers et la dite Jehannete ont convenehu por devant nos, que, après cels quatre ans desus diz, toutes les choses desusdites revanront quitemant, sanz chalomge, à la dite dame, à Guiot, et à Guillaume ou a lor hoirs, et que lidiz Menessiers et la dite Jehannete, sa femme, ne porront ne devront riens reclamer. Ou tesmoinaige de ceste chose nous avons scellé ces presentes letres de noz seaux. Ce fu fait en lan de grace mil deux cenz sexante et onze, ou mois de decembre.